
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	14 iunie 2012

	Nr.
	27/191


RAPORT

asupra proiectului de Lege pentru completarea alin.(1) al art.134 din Legea nr.53/2003 – Codul muncii 
(Plx 719/2011), a proiectului de Lege privind declararea zilei de 30 noiembrie Ziua Sfântului Andrei „Ocrotitorul României” ca Sărbătoarea Creştinării Poporului Român (Plx 202/2012) şi a proiectului de Lege pentru modificarea alin.(1) al art.139 din Legea nr.53/2003 – Codul muncii, republicată (Plx 204/2012)
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată cu dezbaterea pe fond, în procedură obişnuită, a proiectului de Lege pentru completarea alin.(1) al art.134 din Legea nr.53/2003 – Codul muncii (PLx 719/2011), a proiectului de Lege privind declararea zilei de 30 noiembrie Ziua Sfântului Andrei „Ocrotitorul României” ca Sărbătoarea Creştinării Poporului Român (PLx 202/2012) şi a proiectului de Lege pentru modificarea alin.(1) al art.139 din Legea nr.53/2003 – Codul muncii, republicată 
(PLx 204/2012), trimise comisiei cu adresele nr. PLx 719 din 5.12.2011, respectiv PLx 202 şi PLx 204 din 29.05.2012.

La întocmirea prezentului raport, în conformitate cu prevederilor art.68 alin.(1) din Regulamentul Camerei Deputaţilor, Comisia a avut în vedere:

· avizele favorabile ale Consiliului Legislativ (nr.777/11.07.2011, nr.1266/30.11.2011 şi nr. 1303/09.12.2011)

· avizul nefavorabil al Consiliului Economic şi Social (nr.2728/23.06.2011)

· avizul negativ al Comisiei juridice, de disciplină şi imunităţi (nr.31/1201/23.01.2012)

· avizul favorabil al Comisiei pentru drepturile omului, culte şi problemele minorităţilor naţionale (nr.25/751/21.12.2011)

· punctele de vedere negative ale Guvernului (nr.2372/13.10.2011 şi nr.165/26.01.2012).


Proiectele au ca obiect de reglementare modificarea art.139 alin. (1) din Legea nr. 53/2003 – Codul muncii, republicată, în sensul completării zilelor de sărbătoare legală în care nu se lucrează cu ziua Sfântului Apostol Andrei (30 noiembrie), aceasta fiind o sărbătoare cu semnificaţie deosebită pentru poporul român.

Comisia propune Plenului Camerei Deputaţilor adoptarea proiectului de lege cu nr.PLx719/2011 având în vedere rolul important pe care Sfântul Apostol Andrei l-a avut în propovăduirea creştinismului la români şi respingerea proiectelor cu nr. Plx 202/2012 şi Plx 204/2012, întrucât prevederile lor au fost preluate în primul proiect de lege.
Toate cele 3 proiecte fac parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 13 iunie 2012 au participat, în calitate de invitaţi, în conformitate cu prevederile art.55 din Regulamentul Camerei Deputaţilor, republicat:

- d-na Georgeta Bratu - Secretar de Stat în cadrul Ministerului Muncii, Familiei şi Protecţiei Sociale;

- d-l Eduard Corjescu - director în cadrul Ministerului Muncii, Familiei şi Protecţiei Sociale;
- d-l senator Emilian Frâncu – iniţiator.


La lucrările comisiei au fost prezenţi 13 deputaţi, din totalul de 25 membri ai comisiei.

Raportul comisiei a fost adoptat cu unanimitate de voturi.


Proiectele de lege au fost adoptate de Senat în şedinţele din 28 noiembrie 2011 şi respectiv din 21 mai 2012, în condiţiile articolului 75 alineatul (2) teza a III –a din Constituţia României.

Pentru toate cele trei proiecte, Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


În urma finalizării dezbaterilor, Comisia propune adoptarea cu modificări a proiectului de lege nr.PLx 719/2011, după cum urmează: 

Amendamente admise:
	Nr. crt.
	Text act normativ de bază

(Legea nr.53/2003)
	Text
propunere legislativă
	Text adoptat de comisie

(autorul amendamentului)
	Motivare

	1.
	
	Titlul legii

Lege pentru completarea alin.(1) al art. 134 din Legea nr. 53/2003 – Codul Muncii

	Lege pentru modificarea art. 139 alin.(1) din Legea nr. 53/2003 – Codul Muncii
Autor: dl deputat Ioan Cindrea


	Pentru corelare cu noua numerotare a textelor, având în vedere republicarea Legii nr. 53/2003- Codul Muncii.

	2.
	Art.139. - (1) Zilele de sărbătoare legală în care nu se lucrează sunt: 

- 1 şi 2 ianuarie; 

- prima şi a doua zi de Paşti; 

- 1 mai; 

- prima şi a doua zi de Rusalii;

- Adormirea Maicii Domnului;

- 1 decembrie; 

- prima şi a doua zi de Crăciun; 

- două zile pentru fiecare dintre cele 3 sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora. 


	Articol unic. - Alineatul (1) al articolului 134 din Legea nr. 53/2003 – Codul Muncii, publicată în Monitorul Oficial al României, Partea I, nr. 72 din 5 februarie 2003, cu modificările şi completările ulterioare, se completează şi va avea următorul cuprins:

Art.134. - (1) Zilele de sărbătoare legală în care nu se lucrează sunt: 

- 1 şi 2 ianuarie; 

- prima şi a doua zi de Paşti; 

- 1 mai;

- prima şi a doua zi de Rusalii;

- Adormirea Maicii Domnului;

- ziua Sfântului Andrei (30 noiembrie);
- 1 decembrie; 

- prima şi a doua zi de Crăciun; 

- 2 zile pentru fiecare dintre cele 3 sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora. 


	Articol unic. - Alineatul (1) al articolului 139 din Legea nr.53/2003 – Codul Muncii, republicată în Monitorul Oficial al României, Partea I, nr. 345 din 18 mai 2011, se modifică şi va avea următorul cuprins:

“Art.139. - (1) Zilele de sărbătoare legală în care nu se lucrează sunt: 

- 1 şi 2 ianuarie; 

- prima şi a doua zi de Paşti; 

- 1 mai;

- prima şi a doua zi de Rusalii;

- Adormirea Maicii Domnului;

- 30 noiembrie - Sfântul Apostol Andrei cel Întâi chemat, Ocrotitorul României;

- 1 decembrie; 

- prima şi a doua zi de Crăciun; 

- două zile pentru fiecare dintre cele 3 sărbători religioase anuale, declarate astfel de cultele religioase legale, altele decât cele creştine, pentru persoanele aparţinând acestora.”

Autor: d-l deputat Ioan Cindrea


	Pentru respectarea normelor de tehnică legislativă, având în vedere republicarea Legii nr. 53/2003.
Pentru precizia textului.


VICEPREŞEDINTE,






SECRETAR,

IOAN CINDREA







Adrian Solomon
Şef serviciu,  Elena MESAROŞ









Întocmit,
Consilier parlamentar Sorina Steliana SZABO

